Előterjesztés Zalakaros Város Önkormányzata Képviselőtestülete 2020. október 20-án tartandó ülésére
Tárgy: Csatlakozás a „Veszprém-Balaton 2023 Európa kulturális fővárosa” program által gondozott regionális együttműködéshez
Előterjesztést készítette: Dr. Szentgyörgyvölgyi Eszter, jogi referens

Tisztelt Képviselőtestület!
 
2018 decemberében Veszprém városa a régióval közösen elnyerte az Európa Kulturális Fővárosa címet. A projekt megvalósításának koordinálására, veszprémi székhellyel létrejött a Veszprém-Balaton 2023 Zrt. amelynek munkáját a Veszprém-Balaton Régió Kultúrájáért Közalapítvány támogatja. 
A program önkormányzati kapcsolattartójaként Zalakarosi Turisztikai Nonprofit Kft. ügyvezetőjét javasolja az előterjesztés.

Magához a program megvalósításához az Európai Uniós pénzügyi forrást nem biztosít, a finanszírozás alapvetően a résztvevő önkormányzatok feladata, melyhez Magyarország Kormánya által nyújtott anyagi támogatás ad komoly pénzügyi alapot. A pályázási szakasztól kezdve egészen a cím elnyeréséig a pályázási költségeket Veszprém város állta. Most, hogy a Veszprém-Balaton 2023 program előkészítési, illetve megvalósítási szakaszba lép, Veszprém városa nevében a Zrt. és a Közalapítvány meghív minden olyan önkormányzatot, a Bakony déli leejtőitől egészen a Balaton déli partjáig, akik szeretnének részesei lenni a 2023-as Európa Kulturális Fővárosa programnak, hogy formálisan is csatlakozzanak az együttműködéshez.

Az előterjesztés mellékletét képező megállapodás aláírásával a Partner kötelezettséget vállal hozzájárulási díj megfizetésére. A hozzájárulási díj mértéke: 1 euró/év/fő. A hozzájárulási díj megfizetésének alapja a település tárgyévet megelőző év december 31. napjára megállapított lakónépessége. A hozzájárulási díjat 2021. évre vonatkozóan legkésőbb 2021. április 30. napjáig, 2022. évre vonatkozóan legkésőbb 2022. április 30. napjáig, 2023.évre vonatkozóan legkésőbb 2023. április 30. napjáig kell teljesíteni.
Az állandó lakosok számáról  Partner a Zala Megyei Kormányhivatal hivatalos tájékoztatásának kézhezvételét követően, de legkésőbb a hozzájárulási díj megfizetésével egy időben köteles írásban nyilatkozni az Alapítvány felé, 2020.január 1-i állapot szerint ez szám  2655 fő.
A hozzájárulási díj pénzneme Euró, amelyet azonban magyar forintban (HUF) kell megfizetni, a tárgyév első naptári félévének első napján érvényes MNB által nyilvántartott EUR-HUF középárfolyamon számított értékben. Amennyiben a Partner a tárgyévre esedékes hozzájárulási díjat a tárgyévet megelőző évben be kívánja fizetni, akkor az esedékes díjat a befizetés évének (a tárgyévet megelőző év) december hó 1. napján érvényes MNB által nyilvántartott EUR-HUF középárfolyamon kell megfizetni. A hozzájárulási díjat Áfa fizetési kötelezettség nem terheli.A Partner által az Alapítványnak megfizetett hozzájárulási díj teljes egészében az EKF projekt finanszírozására kerül felhasználásra.

Azok az önkormányzatok, akik aktívan szeretnének részt venni az EKF programban, elköteleződésüket (közgyűlési döntés alapján) egy együttműködési megállapodás megkötésével fejezhetik ki. A szerződéskötés a Veszprém-Balaton 2023 Zrt.-vel és a Veszprém-Balaton Régió Kultúrájáért Közalapítvánnyal történik egy háromoldalú megállapodás keretében. 
Az EKF-es tagság a program minden kulturális, gazdasági, turisztikai előnyével együtt, a települések részéről pénzügyi hozzájárulással jár. A járásközpontok esetében ez évente 2 euró/lakos hozzájárulás jelent, míg a többi település esetében ez az összeg 1 euró/lakos/év.  A 2021 – 2023 között esedékes díjfizetés biztosítja, hogy a résztvevő önkormányzatok, valamint a területükön működő civil szervezetek, intézmények, egyesületek, piaci szereplők stb. valóban sajátjuknak érezzék a programot, annak minden pozitív hozadékával együtt, s közben felelősséggel viseltessenek a saját maguk által vállalt programok megvalósításáért, azok színvonalas végrehajtásáért. A befizetés a Közalapítvány felé történik, amely garantálja a pénzek átlátható felhasználását. 

Az egyik talán legfontosabb, EKF-es tagsággal járó előny a települések hazai és európai szintű marketingje és láthatósága lesz, amellett, hogy minden, a régióban megvalósuló programhoz a nemzetközi kommunikáción túl magas szintű szakmai segítséget, managementet vagy akár kurátori támogatást is tudunk biztosítani. 

Az EKF projekt esetében nem egy klasszikus EU-s pályázatról van szó, hanem egy több évet felölelő projekt-és programsorozatról. Maguk a programok döntően a nyertes pályázati anyag alapján kerülnek kidolgozásra és megvalósításra (a teljes pályázati anyag elérhető a Veszprém-Balaton 2023 weboldalán). 

Az EKF teljes tervezett programsorozata az alábbiak szerint áll össze a következő évek során: 

1.) A Veszprém-Balaton 2023 Zrt. által előkészített és megvalósított programok
Ilyen például a 2023-as EKF év nyitó és zárórendezvénye, számos, a nyertes pályázatban felvázolt programok (pl. kapacitásfejlesztési program, egyes művészeti programsorozatok,) mind Veszprémben, mind a régióban. E projektek, programok előkészítése és lebonyolítása során is természetesen számos helyi, régiós, országos partnert tervezünk bevonni, azonban a projekt koordinációért teljes mértékben a Zrt. lesz a felelős.  

2.) Koprodukciós projektek
A Zrt. és – projektenként változó – partneri kör által, szoros együttműködésben előkészített, koordinált, megvalósított programok. Az együttműködő partnerek körébe a helyi és régiós szakmai partnereken túl önkormányzatokra és civil szervezetekre, akár informális szerveződésekre is számítunk. E projektek szakmai programjának megfogalmazásában, a magas színvonalú megvalósítás biztosításában a Zrt. szakemberei meghatározó szerepet vállalnak, partnereink szaktudásukkal, helyismeretükkel, helyi szervező erejükkel biztosítják azt, hogy a közösen megfogalmazott célkitűzéseket közös erővel tudjuk elérni.

3.) Pályázati konstrukcióban megvalósuló projektek
A hazai jogszabályoknak megfelelően támogatás továbbadására a Veszprém-Balaton 2023 programja keretében pályázati keretek között kerülhet sor. Az elkövetkező években, 2023-mal bezárólag többféle pályázati konstrukció nyílik meg:

a. Kisléptékű közösségi pályázatok: a 2023-as évet megelőző, felvezető évek alatt (2020/21 telétől kezdődően) Veszprémben és a régióban megvalósuló kisebb projektek támogatása, melyek során önkormányzati, civil vagy akár piaci szereplők pályázhatnak előreláthatólag kb. 300 ezer forintos összeghatárig. A felvezető évek során e programok célja az EKF-ről való gondolkodás elindítása, a helyi közösség erősítése, hiánypótló helyi programok támogatása, akár hagyományteremtő szándékkal. 

b. Nyílt pályázati konstrukciók: projekt-és eseményfókuszú támogatás, előreláthatólag folyamatos pályázatbenyújtási lehetőséggel, folyamatos elbírálással. Céljuk egyrészt a Veszprém-Balaton 2023 kulturális programjának színesítése, új helyi vagy régiós kezdeményezéseknek lehetőséget biztosítani, de emellett kiemelt cél, hogy a már meglévő rendezvények, kezdeményezések az EKF keretében minőségi szintet tudjon lépni. Különösen hangsúlyosak lesznek a kistérségi együttműködések, így majd egy a tervezett pályázati kiírásokban jó eséllyel indulnak a több települést is lefedő projektötletek. 
A pályázati kiírás várható időpontja: 2021 első fele. 

Az egyes pályázati konstrukciókra rendelkezésre álló keretösszegről a teljes Veszprém-Balaton 2023 program költségvetésének rendelkezésre állásakor születhet döntés. Nagyságrendileg a kisléptékű pályázatokra kb. 300 milliós keretet tervezünk, míg a nyílt pályázati konstrukcióban milliárdos nagyságrendű keretösszeggel lehet számolni. 

A járásközpontok esetében egy további, településenként legfeljebb 50 millió forintos pályázati keretet szeretnénk biztosítani. E külön keretnek egyértelmű célja, hogy minden, az EKF-ben való részvétel mellett döntő járásközpont 2023 során megvalósíthasson egy-egy olyan kiemelt rendezvényt vagy rendezvénysorozatot, így az EKF régió minden szegletében sor kerül legalább egy, a helyieket és az oda érkező látogatók minél szélesebb körét megmozgatni képes nagyrendezvényre.  

Az alábbi táblázat összefoglalóan mutatja, hogy milyen előnyökkel jár a Veszprém-Balaton 2023 programjához történő csatlakozás:

	Szakmai háttér biztosítása
	Hazai és európai szintű kommunikáció és marketing, amelynek kiemelt célja a régió újrapozícionálása

	
	Szakmai és menedzsment háttértámogatás, szükség esetén szakmai mentorálás biztosítása

	A programhoz történő csatlakozás lehetőségei
	Kisléptékű közösségi pályázatok lehetséges kedvezményezettje

	
	Produkciók, projektek egyedi támogatása a nyílt és nagyobb pályázati konstrukciók keretében

	
	Elkülönített pályázati keret a járásközpontok esetében

	
	A Veszprém-Balaton 2023 Zrt. által megvalósított projektek, produkciók lehetséges helyszínei

	Kommunikációs együttműködések
	Kommunikációs együttműködések a már létező események, kezdeményezések vonatkozásában




A fenti programelemek mindegyike nyitott lehet a csatlakozó települések számára. A EKF csapata által megvalósított projektek a régió több pontján is megvalósulnak majd, így ezek helyszíneit is a csatlakozás mellett döntő települések adhatják majd. A koprodukciós projektekben és a különböző pályázati konstrukciókban pedig nem csupán helyszínként, hanem az előkészítésben, megvalósításban is érdemben közreműködő partnerként számítunk nem csupán az önkormányzatokra, hanem az adott településen tevékenykedő civil, gazdasági szereplőkre. 
Az EKF-hez valós csatlakozásról szóló döntés és az anyagi hozzájárulás teljesítése csak a települési önkormányzatokkal szemben elvárás, a többi szervezettől külön szándéknyilatkozatot, tagdíjat nem várunk el. Amennyiben azonban adott település önkormányzata nem kíván a tagsággal élni, az önkormányzat területén tevékenykedő  szervezetek, civil és piaci szereplők stb. is csak abban az esetben tudnak az EKF programban részt venni, amennyiben átvállalják az önkormányzat helyett a tagdíj befizetését.

Melléklet: Együttműködési megállapodás

Határozati javaslat:
A.
Képviselőtestület
1. Megtárgyalta a csatlakozás a „Veszprém-Balaton 2023 Európa kulturális fővárosa” program által gondozott regionális együttműködéshez, amely célja a programban biztosított pályázati lehetőségeken való részvétel, a programokhoz való csatlakozás feltételeinek biztosítása” című előterjesztést, amely után az alábbi döntést hozza.
2. Felhatalmazza a polgármestert az előterjesztés melléklete szerinti „Együttműködési megállapodás” aláírására.
3. Az előterjesztés mellékletét képező megállapodás aláírásával Zalakaros Város Önkormányzata kötelezettséget vállal hozzájárulási díj megfizetésére. A hozzájárulási díj mértéke: 1 euró/év/fő. A hozzájárulási díj megfizetésének alapja a település tárgyévet megelőző év december 31. napjára megállapított lakónépessége. A hozzájárulási díjat 2021. évre vonatkozóan legkésőbb 2021. április 30. napjáig, 2022. évre vonatkozóan legkésőbb 2022. április 30. napjáig, 2023.évre vonatkozóan legkésőbb 2023. április 30. napjáig kell teljesíteni.
4. Az állandó lakosok számáról Zalakaros Város Önkormányzata a Zala Megyei Kormányhivatal hivatalos tájékoztatásának kézhezvételét követően, de legkésőbb a hozzájárulási díj megfizetésével egy időben köteles írásban nyilatkozni az Alapítvány felé.
5. A Veszprém-Balaton 2023 Zrt.-t tájékoztatni szükséges a döntésről.
6. A program önkormányzati kapcsolattartójaként Zalakarosi Turisztikai Nonprofit Kft. ügyvezetőjét jelöli ki.
7.  felkéri a polgármestert, hogy a hozzájárulási díjat az önkormányzat 2021-2023. évi költségvetésébe építse bele.

Határidő: 2020….
Felelős: Novák Ferenc polgármester
Operatív felelős: Dr. Szentgyörgyvölgyi Eszter, jogi referens, Kovács Szabolcs-Zalakarosi Turisztikai Nonprofit Kft. ügyvezető 
B. 
Képviselőtestület
1. Megismerte a csatlakozás a „Veszprém-Balaton 2023 Európa kulturális fővárosa” program által gondozott regionális együttműködés” programot.
2. Nem kíván csatlakozni a programban biztosított pályázati lehetőségekhez.
3. A Veszprém-Balaton 2023 Zrt.-t tájékoztatni szükséges a döntésről.

Határidő: azonnal
Felelős: Novák Ferenc polgármester
Operatív felelős: Dr. Szentgyörgyvölgyi Eszter, jogi referens

Zalakaros, 2020.október 

